**SPP OSK – prednáška 27.11.2017, PF TU, akad. rok 2017/2018**

**Autor textu: JUDr. Michal Aláč, PhD.**

**Téma: „Správne súdnictvo“ I. časť**

**Literatúra:**

Hanzelová, I., Rumana, I., Šingliarová, I.: Správny súdny poriadok, Komentár, Bratislava: Wolters Kluwer, 2016

**Práva úprava:**

1. **zákon č. 162/2016 Z. z. Správny súdny poriadok**
2. **zákon č. 160/2015 Z. z. Civilný sporový poriadok** – subsidiárna aplikácia

**Súvisiace pramene práva:**

1. **Zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení neskorších predpisov**
2. **Vyhláška MS SR č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov – do 31. 12. 2016**
3. **Vyhláška MS SR č. 206/2016 Z. z. ktorou sa mení a dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov**
4. **Rokovací poriadok Najvyššieho súdu Slovenskej republiky (č. 291/2006 Z. z.)**

**Všeobecne o správnom súdnictve**

Ústavnoprávny základ správneho súdnictva predstavuje čl. 46 ods. 2 a čl. 142 ods. 1 Ústavy Slovenskej republiky. Čl. 46 ods. 2 Ústavy Slovenskej republiky ustanovuje, že každý, kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd. Ide o tzv. **generálnu klauzulu.**

Podľa čl. 142 ods. 1 Ústavy Slovenskej republiky súdy, okrem iného, preskúmavajú zákonnosť rozhodnutí orgánov verejnej správy a zákonnosť rozhodnutí, opatrení alebo iných zásahov orgánov verejnej moci, ak tak ustanoví zákon**.**

Podľa § 2 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom.

Každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde.

**Vymedzenie pojmov** (§ 3 SSP)

Podľa § 3 SSP sa na účely SSP sa rozumie

1. administratívnym konaním postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov,
2. rozhodnutím orgánu verejnej správy správny akt vydaný orgánom verejnej správy v administratívnom konaní, ktorý je formálne označený ako rozhodnutie alebo je za rozhodnutie považovaný podľa osobitného predpisu a zakladá, mení, zrušuje alebo deklaruje práva, právom chránené záujmy alebo povinnosti fyzickej osoby a právnickej osoby, alebo sa jej priamo dotýka,
3. opatrením orgánu verejnej správy správny akt vydaný orgánom verejnej správy v administratívnom konaní, ktorým sú alebo môžu byť práva, právom chránené záujmy alebo povinnosti fyzickej osoby a právnickej osoby priamo dotknuté,
4. nečinnosťou orgánu verejnej správy stav, keď orgán verejnej správy protiprávne nepokračuje v začatom administratívnom konaní, alebo stav, keď orgán verejnej správy protiprávne z úradnej povinnosti nezačal administratívne konanie,
5. iným zásahom orgánu verejnej správy faktický postup vykonaný pri plnení úloh v oblasti verejnej správy, ktorým sú alebo môžu byť práva, právom chránené záujmy alebo povinnosti fyzickej osoby a právnickej osoby priamo dotknuté; iným zásahom je aj postup orgánu verejnej správy pri výkone kontroly alebo inšpekcie podľa osobitného predpisu, ak ním sú alebo môžu byť práva, právom chránené záujmy alebo povinnosti fyzickej osoby a právnickej osoby priamo dotknuté.

**PRÁVOMOC**

**Pozitívne vymedzenie**

Správne súdy v správnom súdnictve preskúmavajú na základe žalôb **zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy**, poskytujú **ochranu pred nečinnosťou** orgánov verejnej správy a rozhodujú v ďalších veciach ustanovených týmto zákonom.

Správne súdy rozhodujú v konaniach o

1. správnych žalobách,
2. správnych žalobách vo veciach správneho trestania,
3. správnych žalobách v sociálnych veciach,
4. správnych žalobách vo veciach azylu, zaistenia a administratívneho vyhostenia,
5. žalobách proti nečinnosti orgánu verejnej správy,
6. žalobách proti inému zásahu orgánu verejnej správy,
7. žalobách vo volebných veciach,
8. žalobách vo veciach územnej samosprávy,
9. žalobách vo veciach politických práv,
10. kompetenčných žalobách,
11. návrhoch v iných veciach.

**Negatívne vymedzenie**

V § 7 SSP ustanovuje negatívnu enumeráciu administratívnych aktov, ktoré nepodliehajú súdnemu prieskumu. Ide o

1. **právoplatné rozhodnutia** orgánov verejnej správy a opatrenia orgánov verejnej správy, ak účastník konania pred ich právoplatnosťou **nevyčerpal všetky riadne opravné prostriedky**, ktorých použitie umožňuje osobitný predpis; povinnosť vyčerpať všetky riadne opravné prostriedky sa nevzťahuje na prokurátora a zainteresovanú verejnosť, ak táto nebola na podanie riadneho opravného prostriedku oprávnená,
2. **správne akty** orgánov verejnej správy, ktoré **nemajú povahu rozhodnutia** o právach, právom chránených záujmoch alebo povinnostiach fyzickej osoby a právnickej osoby, najmä rozhodnutia a opatrenia organizačnej povahy a rozhodnutia a opatrenia upravujúce vnútorné pomery orgánu, ktorý ich vydal, ak tento zákon neustanovuje inak,
3. **všeobecne záväzné právne predpisy**, ak tento zákon neustanovuje inak,
4. **súkromnoprávne spory a iné súkromnoprávne veci**, v ktorých je daná právomoc súdu v civilnom procese,
5. **rozhodnutia** orgánov verejnej správy a opatrenia orgánov verejnej správy **predbežnej, procesnej alebo poriadkovej povahy**, ak nemohli mať za následok ujmu na subjektívnych právach účastníka konania,
6. **rozhodnutia** orgánov verejnej správy a opatrenia orgánov verejnej správy, ktorých vydanie **závisí výlučne od posúdenia zdravotného stavu osôb alebo technického stavu vecí**, ak neznamenajú právnu prekážku výkonu povolania, zamestnania, podnikateľskej alebo inej hospodárskej činnosti; to neplatí na rozhodnutia a opatrenia v sociálnych veciach,
7. **rozhodnutia** orgánov verejnej správy a opatrenia orgánov verejnej správy **o nepriznaní alebo odňatí odbornej spôsobilosti** fyzickej osobe a právnickej osobe, ak neznamenajú právnu prekážku výkonu povolania alebo zamestnania,
8. rozhodnutia, opatrenia, rozkazy, nariadenia, príkazy a pokyny, personálne rozkazy a disciplinárne rozkazy orgánov verejnej správy, **ktorých preskúmanie vylučuje osobitný predpis**.

**PRÍSLUŠNOSŤ**

1. **Vecná príslušnosť**

Konanie sa uskutočňuje na tom správnom súde, ktorý je **vecne**, **miestne** a **kauzálne** **príslušný**. Príslušnosť sa určuje podľa okolností existujúcich **v čase začatia konania a trvá až do jeho skončenia**. Na konanie a rozhodovanie v správnom súdnictve sú vecne príslušné **krajské súdy, ak tento zákon neustanovuje inak**.

**Najvyšší súd** **Slovenskej republiky** rozhoduje (§ 11 SSP)

1. správnej žalobe proti rozhodnutiu výboru Národnej rady Slovenskej republiky na preskúmavanie rozhodnutí Národného bezpečnostného úradu,
2. v konaní o registráciu kandidátnych listín pre voľby do Národnej rady Slovenskej republiky a pre voľby do Európskeho parlamentu,
3. v konaní o prijatí návrhu za kandidáta na funkciu prezidenta Slovenskej republiky,
4. v konaní o žalobe o odmietnutí registrácie politickej strany alebo politického hnutia (ďalej len „politická strana“),
5. v konaní o žalobe generálneho prokurátora Slovenskej republiky (ďalej len „generálny prokurátor“) na rozpustenie politickej strany,
6. v konaní o kompetenčných žalobách,
7. kasačných sťažnostiach.

**Okresné súdy** rozhodujú v konaní

1. vo veciach stáleho zoznamu voličov a zoznamu voličov,
2. registráciu kandidátnych listín pre voľby do orgánov samosprávneho kraja,
3. registráciu kandidátnych listín pre voľby do orgánov samosprávy obcí, miest a mestských častí.

Ak nemožno určiť príslušnosť, je na konanie príslušný Krajský súd v Bratislave.

1. **Miestna príslušnosť** (§ 13 a14 SSP)

Miestne príslušným je **krajský súd**, v ktorého obvode

1. má sídlo orgán verejnej správy, ktorý rozhodol v prvom stupni, ak tento zákon neustanovuje inak,
2. má sídlo žalovaný orgán verejnej správy, ak nemožno určiť miestnu príslušnosť podľa písm. a),
3. má žalobca adresu trvalého pobytu, miesto podnikania alebo sídlo, ak ide o
   1. konanie o správnej žalobe proti rozhodnutiam o poskytovaní právnej pomoci podľa osobitného predpisu,
   2. konanie o správnych žalobách v sociálnych veciach (§ 6 ods. 2 písm. c),
   3. konanie o žalobách vo veciach vo veciach azylu, zaistenia a administratívneho vyhostenia a(§6 ods. 2 písm. d) a
   4. konanie o vykonateľnosti rozhodnutí cudzích orgánov verejnej správy;

ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje.

Ak je miestne príslušných niekoľko správnych súdov, môže sa konať na ktoromkoľvek z nich.

Na konanie vo veciach stáleho zoznamu voličov a zoznamu voličov je miestne príslušným je **okresný súd**, v ktorého obvode sa nachádza obec, mesto alebo mestská časť (§ 14 a § 264 ods. 2 SSP)

Na konanie vo veciach registrácie kandidátnych listín pre voľby do orgánov samosprávneho kraja je miestne príslušným je **okresný súd**, v ktorého obvode má sídlo samosprávny kraj (§14 a § 293 ods. 2 SSP)

1. **Kauzálna príslušnosť**

**Krajský súd v Bratislave**

1. konanie o správnej žalobe v oblasti hospodárskej súťaže,
2. konanie o správnej žalobe v oblasti jadrových udalostí a na
3. konanie o vydaní súhlasu s inšpekciou

**Krajský súd v Banskej Bystrici**

konanie o správnej žalobe v oblasti priemyselného vlastníctva

Na konanie o správnych žalobách vo veciach azylu, zaistenia a administratívneho vyhostenia je kauzálne príslušný

1. **Krajský súd v Bratislave** pre obvody Krajského súdu v Bratislave, Krajského súdu v Trnave, Krajského súdu v Trenčíne a Krajského súdu v Nitre,
2. **Krajský súd v Košiciach** pre obvody Krajského súdu v Košiciach, Krajského súdu v Prešove, Krajského súdu v Banskej Bystrici a Krajského súdu v Žiline.

**ZLOŽENIE SPRÁVNYCH SÚDOV**

Najvyšší súd rozhoduje (§ 21 a 23 SSP)

1. v trojčlenných senátoch (predseda + dvaja sudcovia)
2. v päťčlenných senátoch (predseda + štyria sudcovia)
3. v sedemčlenných senátoch (predseda + šiesti sudcovia) – tzv. veľký senát

Krajský súd (§ 23)

1. v trojčlenných senátoch (predseda + dvaja sudcovia)
2. samosudca

Okresný súd – koná rozhoduje sudca

**KONANIE PRED SPRÁVNYM SÚDOM**

Konanie začína vždy na návrh, ktorý sa označuje **žalobou** (okrem § 6 ods. 1 písm. k) SSP).

Pri preskúmavaní zákonnosti rozhodnutia orgánu verejnej správy alebo opatrenia orgánu verejnej správy správny súd na návrh žalobcu posúdi i zákonnosť skôr vydaného rozhodnutia orgánu verejnej správy alebo opatrenia orgánu verejnej správy, z ktorého preskúmavané rozhodnutie alebo opatrenie vychádza, ak bolo preň skôr vydané rozhodnutie alebo opatrenie záväzné a ak skôr vydané rozhodnutie alebo opatrenie nebolo samostatne možné preskúmať správnym súdom podľa § 6 ods. 2 SSP. Ak orgán verejnej správy, ktorý vydal skoršie rozhodnutie alebo opatrenie, nie je v konaní pred správnym súdom žalovaným, má postavenie účastníka konania podľa § 32 ods. 3 písm. c) SSP.

Pri rozhodnutí, opatrení alebo inom zásahu, ktoré orgán verejnej správy vydal alebo vykonal na základe zákonom povolenej **správnej úvahy**, správny súd preskúmava iba, či také rozhodnutie, opatrenie alebo iný zásah nevybočili z medzí a hľadísk ustanovených zákonom.

Správny súd **neposudzuje účelnosť, hospodárnosť a vhodnosť rozhodnutia** orgánu verejnej správy, opatrenia orgánu verejnej správy alebo iného zásahu orgánu verejnej správy.

Správny súd **môže výnimočne odmietnuť** žalobu fyzickej osoby a právnickej osoby, ktorá má zjavne šikanózny charakter alebo ktorou sa sleduje zneužitie práva či jeho bezúspešné uplatňovanie. Správny súd môže tiež sankcionovať procesné úkony účastníkov konania, ktoré slúžia na zneužitie práv, najmä na prieťahy v konaní.

**ÚČASTNÍCI KONANIA**

Účastníkmi konania sú

1. žalobca – účastník administratívneho konania podľa § 14 Správnehoporiadku,
2. žalovaný, t. j. orgán verejnej správy určený týmto zákonom, ak tento zákon neustanovuje inak,
3. ďalší účastníci, t. j.
   1. tí, ktorí boli účastníkmi administratívneho konania
   2. tí, na ktorých sa pre nerozlučné spoločenstvo práv a povinností so žalobcom alebo účastníkmi administratívneho konania musí tiež vzťahovať rozhodnutie správneho súdu,
   3. ktorých za účastníkov označuje zákon

* účastníci podľa písm. c) bod i a ii sa môžu svojho účastníctva v konaní pred správnym súdom výslovne **vzdať** ústne do zápisnice na pojednávaní alebo písomne s osvedčením pravosti podpisu alebo zaručeným elektronickým podpisom
* procesnú subjektivitu má ten, kto má spôsobilosť mať práva a povinnosti, orgán verejnej správy a ten, komu ju zákon priznáva.
* účastník konania môže pred správnym súdom konať samostatne v rozsahu, v akom má spôsobilosť na právne úkony. Procesnú spôsobilosť v plnom rozsahu má aj orgán verejnej správy.
* v rozsahu, v akom fyzická osoba nemá spôsobilosť samostatne konať pred správnym súdom, koná za ňu zákonný zástupca alebo procesný opatrovník.

**INÉ SUBJEKTY KONANIA**

**Osoba zúčastnená na konaní -** ten, kto nie je účastníkom konania a kto mal v administratívnom konaní postavenie zúčastnenej osoby podľa všeobecného predpisu o správnom konaní.

Správny súd (§ 41 ods. 2) môže na návrh uznesením priznať postavenie osoby zúčastnenej na konaní osobe, ktorá nebola účastníkom administratívneho konania a ktorá

1. bola priamo dotknutá na svojich právach alebo právom chránených záujmoch vydaním napadnutého rozhodnutia orgánu verejnej správy alebo opatrenia orgánu verejnej správy,
2. bola priamo dotknutá na svojich právach alebo právom chránených záujmoch nevydaním rozhodnutia orgánu verejnej správy alebo opatrenia orgánu verejnej správy,
3. môže byť priamo dotknutá na svojich právach alebo právom chránených záujmoch zrušením napadnutého rozhodnutia orgánu verejnej správy alebo opatrenia orgánu verejnej správy,
4. môže byť priamo dotknutá na svojich právach alebo právom chránených záujmoch vydaním nového rozhodnutia orgánu verejnej správy alebo opatrenia orgánu verejnej správy vo veci samej podľa výroku správneho súdu.

Osoba zúčastnená na konaní **má právo** predkladať písomné vyjadrenia, nahliadať do súdneho spisu, byť upovedomená o nariadenom pojednávaní a žiadať, aby jej bolo na pojednávaní udelené slovo. Doručuje sa jej žaloba, zmena žaloby, uznesenie o priznaní odkladného účinku a rozhodnutie, ktorým sa konanie na správnom súde končí.

Osoba zúčastnená na konaní **nemôže disponovať žalobou**. Právo podávať opravné prostriedky má len osoba zúčastnená na konaní podľa § 41 ods. 2.

**Zainteresovaná verejnosť –** pozri § 42 SSP

**Európska komisia a Protimonopolný úrad SR –** pozri § 43 – 44 SSP

**Prokurátor –** pozri § 45 – 48 SSP

**PRÁVNE ZASTUPOVANIE**

Žalobca musí byť v konaní pred správnym súdom zastúpený advokátom; to neplatí, ak má žalobca, jeho zamestnanec alebo člen, ktorý za neho na správnom súde koná alebo ho zastupuje, vysokoškolské právnické vzdelanie druhého stupňa. Povinnosť zastúpenia sa vzťahuje aj na spísanie žaloby. Splnomocnenie udelené advokátovi nemožno obmedziť.

Žalobca nemusí byť zastúpený

* 1. vo veciach, v ktorých je daná vecná príslušnosť okresného súdu podľa § 12,
  2. v konaní podľa § 6 ods. 2 písm. b) až e), g) a i),
  3. v konaní o správnej žalobe vo veciach slobodného prístupu k informáciám podľa osobitného predpisu,
  4. ak je žalovaným Centrum právnej pomoci.

Advokát je oprávnený dať sa v konaní zastupovať iným advokátom.

**PODANIE**

* je úkon určený správnemu súdu
* návrh na začatie konania sa nazýva žalobou,
* podaním vo veci samej je najmä žaloba, zmena žaloby, späťvzatie žaloby, sťažnosť, kasačná sťažnosť, a ak to z povahy veci vyplýva, aj návrh na priznanie odkladného účinku.
* každé podanie posudzuje správny súd podľa jeho obsahu.
* hmotnoprávny úkon účastníka konania je voči správnemu súdu účinný okamihom doručenia a voči ostatným subjektom od okamihu, keď sa o ňom v konaní dozvedeli.

**Forma podania**

* podanie možno urobiť písomne, a to v listinnej podobe alebo v elektronickej podobe
* podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do **desiatich dní**, na podanie sa **neprihliada**. Správny súd na dodatočné doručenie podania **nevyzýva**. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas.
* Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil.

**Náležitosti**

Ak tento zákon na podanie nevyžaduje osobitné náležitosti, v podaní sa uvedie,

* 1. ktorému správnemu súdu je určené,
  2. kto ho robí,
  3. ktorej veci sa týka,
  4. čo sa ním sleduje a
  5. podpis.

Žaloba musí obsahovať aj náležitosti, ktoré sú vyžadované pre konkrétny druh konania

Ak ide o podanie urobené v prebiehajúcom konaní, náležitosťou podania je aj uvedenie **spisovej značky** tohto konania.

**Žaloba** je procesný úkon, ktorým

1. fyzická osoba alebo právnická osoba uplatňuje právo na súdnu ochranu porušeného alebo priamo dotknutého práva alebo právom chráneného záujmu,
2. prokurátor uplatňuje svoje oprávnenie chrániť zákonnosť, ak jeho opatreniam podľa osobitného predpisu nebolo vyhovené, alebo generálny prokurátor uplatňuje svoje oprávnenie podľa osobitného predpisu,
3. zainteresovaná verejnosť uplatňuje právo na súdnu ochranu vo veciach životného prostredia.

Žalobca môže meniť rozsah a dôvody žaloby len do uplynutia lehoty určenej zákonom na podanie žaloby na správny súd.

**DORUČOVANIE** § 72 – 75 SSP

Správny súd doručuje písomnosť na pojednávaní alebo pri inom úkone súdu; tým nie je dotknutá povinnosť správneho súdu doručovať písomnosť do elektronickej schránky podľa osobitného predpisu.

Ak nie je možné doručiť písomnosť podľa odseku 1 a ak nejde o doručenie písomnosti do vlastných rúk, správny súd na žiadosť účastníka konania doručí písomnosť na elektronickú adresu. Písomnosť správneho súdu sa **považuje za doručenú po troch dňoch** od jej odoslania, aj keď ju adresát neprečítal.

Ak nie je možné doručiť písomnosť podľa odsekov 1 a 2, správny súd doručuje prostredníctvom doručujúceho orgánu a spôsobom podľa Civilného sporového poriadku

**PRIEBEH KONANIA § 97**

Správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť, t. j. procesné podmienky.

Správny súd **uznesením** **odmietne** žalobu, ak

* 1. o tej istej veci už bolo správnym súdom právoplatne rozhodnuté,
  2. o tej istej veci toho istého žalobcu už prebieha pred správnym súdom skôr začaté iné konanie,
  3. bola podaná predčasne a lehota na jej podanie v čase rozhodovania správneho súdu ešte nezačala plynúť,
  4. bola podaná oneskorene,
  5. bola podaná zjavne neoprávnenou osobou,
  6. žalobca nebol pri jej podaní zastúpený podľa § 49 ods. 1 alebo § 50,
  7. je neprípustná,
  8. tak ustanoví tento zákon.

Správny súd konanie **obligatórne uznesením** **zastaví**, ak

* 1. žalobca vzal žalobu späť skôr, ako správny súd vo veci rozhodol,
  2. zistil taký nedostatok procesnej podmienky konania, ktorý nemožno odstrániť, a nebol dôvod na odmietnutie žaloby podľa [§ 98 ods. 1](https://www.slov-lex.sk/pravne-predpisy/SK/ZZ/2015/162/20160701#paragraf-98.odsek-1),
  3. preskúmavané rozhodnutie orgánu verejnej správy alebo opatrenie orgánu verejnej správy bolo medzitým zrušené na základe protestu prokurátora; ak rozhodnutie o proteste prokurátora bolo následne napadnuté na správnom súde v inom konaní inou osobou, správny súd uznesením konanie zastaví len so súhlasom žalobcu,
  4. preskúmavané rozhodnutie orgánu verejnej správy alebo opatrenie orgánu verejnej správy bolo medzitým zrušené alebo zmenené na základe mimoriadneho opravného prostriedku; ak zrušujúce rozhodnutie vydané v konaní o mimoriadnom opravnom prostriedku bolo následne na správnom súde napadnuté v inom konaní inou osobou alebo zmeňujúce rozhodnutie vydané v konaní o mimoriadnom opravnom prostriedku bolo následne napadnuté na správnom súde v inom konaní tým istým žalobcom, správny súd uznesením zastaví konanie len so súhlasom žalobcu,
  5. žalobca po prerušení konania podľa [§ 100 ods. 2 písm. c)](https://www.slov-lex.sk/pravne-predpisy/SK/ZZ/2015/162/20160701#paragraf-100.odsek-2.pismeno-c) zostal nečinný dlhšie ako šesť mesiacov,
  6. žalobca nevyčerpal pred podaním žaloby postupy ustanovené týmto zákonom pri jednotlivých typoch konania,
  7. odpadol dôvod na pokračovanie v konaní a nejde o prípady ustanovené v písmenách c) a d),
  8. tak ustanoví tento zákon alebo osobitný predpis.

Správny súd konanie **uznesením preruší (obligatórne prerušenie)**, ak

1. rozhodnutie závisí od otázky, ktorú nie je v tomto konaní oprávnený riešiť,
2. pred rozhodnutím vo veci dospel k záveru, že sú splnené podmienky na konanie o súlade právnych predpisov; v tom prípade podá Ústavnému súdu Slovenskej republiky (ďalej len „ústavný súd“) návrh na začatie konania podľa osobitného predpisu,
3. podal návrh na začatie prejudiciálneho konania pred Súdnym dvorom Európskej únie podľa medzinárodnej zmluvy, ktorou je Slovenská republika viazaná; uznesenie o návrhu na začatie prejudiciálneho konania správny súd bezodkladne doručí ministerstvu spravodlivosti,
4. preskúmavané rozhodnutie orgánu verejnej správy alebo opatrenie orgánu verejnej správy bolo medzitým napadnuté protestom prokurátora, a to až do skončenia konania o tomto proteste,
5. vo vzťahu k preskúmavanému rozhodnutiu orgánu verejnej správy alebo opatreniu orgánu verejnej správy začalo správne konanie o mimoriadnom opravnom prostriedku, a to až do skončenia tohto konania,
6. žalobca nedal súhlas na zastavenie konania podľa § 99 písm. c) a d), a to až do rozhodnutia správneho súdu o žalobe podanej proti rozhodnutiu o proteste prokurátora alebo o žalobe podanej proti rozhodnutiu o mimoriadnom opravnom prostriedku.

Ak správny súd neurobí iné vhodné opatrenie, **môže konanie uznesením prerušiť (fakultatívne prerušenie)**, ak

1. prebieha súdne konanie alebo administratívne konanie, v ktorom sa rieši otázka, ktorá môže mať význam na rozhodnutie správneho súdu, alebo ak správny súd dal na takéto konanie podnet,
2. to zhodne navrhnú všetci účastníci konania a neprieči sa to účelu konania; správny súd preruší konanie na čas navrhnutý účastníkmi konania, najviac však na tri mesiace,
3. žalobca na výzvu správneho súdu nepredloží požadované doklady alebo dôkazy, pre ktoré bolo odročené pojednávanie.

**Uspokojenie žalobcu (**§ 101 SSP)

Ide o nový inštitút, ktorý nebol upravený v predchádzajúcej právnej úprave. Umožňuje žalovanému, aby so súhlasom správneho súdu uspokojil žalobcu autoremedúrou.

Žalovaný orgán verejnej správy môže podať správnemu súdu návrh na uspokojenie žalobcu vydaním nového rozhodnutia, opatrenia alebo vykonaním iného úkonu, ak sa tým nezasiahne do práv, právom chránených záujmov alebo povinností tretích osôb a správny súd vo veci ešte nerozhodol. Správny súd uznesením rozhodne o vydaní alebo nevydaní súhlasu s uvedeným postupom a súčasne určí lehotu, v ktorej je potrebné vydať nové rozhodnutie, opatrenie alebo vykonať iný úkon a oznámiť ho správnemu súdu. Márnym uplynutím tejto lehoty stráca uznesenie o vydaní súhlasu svoje účinky a správny súd pokračuje v konaní. Ak orgán verejnej správy v určenej lehote doručí správnemu súdu predmetné rozhodnutie, opatrenie alebo oznámenie o vykonaní iného úkonu, zašle ho predseda senátu žalobcovi spolu s výzvou, aby sa v určenej lehote vyjadril, či bol orgánom verejnej správy uspokojený. Zmeškanie lehoty nemožno žalobcovi odpustiť.

Správny súd konanie **uznesením zastaví**, ak

* 1. žalobca oznámil, že je uspokojený,
  2. žalobca sa v lehote podľa odseku 3 nevyjadril a zo všetkých okolností prípadu je zrejmé, že k jeho uspokojeniu došlo.

**POJEDNÁVANIE**

Predseda senátu **nariadi** na prejednanie veci samej pojednávanie, ak

* 1. o to požiada aspoň jeden z účastníkov konania,
  2. vykonáva dokazovanie,
  3. to vyžaduje verejný záujem,
  4. je to na prejednanie veci potrebné alebo
  5. tak ustanovuje tento zákon.

Ak predseda senátu nariadi na prejednanie veci samej pojednávanie, **predvolá** naň účastníkov konania, ich zástupcov a všetkých, ktorých prítomnosť je potrebná. Ak je účastník konania zastúpený zástupcom na celé konanie, predvolanie sa doručuje iba tomuto zástupcovi. Účastníka konania správny súd predvolá, ak je potrebné, aby ho vyslúchol, alebo ak je jeho osobná prítomnosť nevyhnutná.

Pojednávanie je zásadne **verejné.** Verejnosť možno vylúčiť na celé pojednávanie alebo na jeho časť, len ak by verejné prejednanie veci ohrozilo

* 1. ochranu utajovaných skutočností,
  2. citlivé informácie a skutočnosti chránené podľa osobitného predpisu alebo
  3. dôležitý záujem účastníka konania alebo svedka.

**Priebeh pojednávania**

Po začatí pojednávania predseda senátu alebo poverený člen senátu podá správu o priebehu administratívneho konania. Účastníci konania prednesú svoje návrhy, ktoré sa musia týkať skutkových okolností a právneho posúdenia veci. Účastník konania môže odkázať na svoje písomné podanie, ak to správny súd považuje za primerané, najmä vtedy, ak nemožno očakávať, že svojím prednesom doplní svoje doterajšie tvrdenia. Ak je účastník konania zastúpený, môže sa prednesom k veci vyjadriť, ak to navrhne jeho zástupca alebo ak to nariadi správny súd.

Ďalší priebeh pojednávania určuje predseda senátu podľa okolností prípadu.

Na záver pojednávania vyzve správny súd účastníkov konania, aby sa vyjadrili k právnej stránke veci a predniesli svoj konečný návrh.

**ROZHODNUTIE VO VECI SAMEJ** § 133

Správny súd rozhoduje

* 1. rozsudkom
  2. uznesením (ak nerozhoduje vo veci samej alebo ak tak ustanoví zákon)
* Vo veci samej rozhoduje správny súd rozsudkom, ak zákon neučí inak. Proti rozhodnutiu správneho súdu nie je prípustný opravný prostriedok, ak tento SSP neustanovuje inak.

Správny súd **je viazaný rozsahom a dôvodmi žaloby**, ak nie je ďalej ustanovené inak. Správny súd nie je viazaný rozsahom a dôvodmi žaloby, ak

1. rozhodnutie orgánu verejnej správy alebo opatrenie orgánu verejnej správy bolo vydané na základe neúčinného právneho predpisu,
2. rozhodnutie alebo opatrenie vydal orgán, ktorý na to nebol podľa zákona oprávnený,
3. ide o veci podľa § 192, - penažná moderácia
4. ide konanie vo veci správnych žalôb v sociálnych veciach podľa § 6 ods. 2 písm. c), ak je žalobcom fyzická osoba,
5. ide o konanie vo veci správnych žalobách vo veciach azylu, zaistenia a administratívneho vyhostenia podľa § 6 ods. 2 písm. d),
6. vec súvisí s ochranou práv spotrebiteľa.

Na rozhodnutie správneho súdu je rozhodujúci stav v čase právoplatnosti rozhodnutia orgánu verejnej správy alebo v čase vydania opatrenia orgánu verejnej správy.

**Rozsudok** správny súd vyhlasuje vždy **verejne** a **v mene Slovenskej republiky**. Pritom uvedie **výrok** rozsudku spolu s **odôvodnením** a **poučením** o opravnom prostriedku.

Doručený rozsudok je **právoplatný**, ak nie je ďalej ustanovené inak.

Rozsudok krajského súdu **nadobúda právoplatnosť uplynutím lehoty 30 dní** od doručenia rozsudku alebo **podaním kasačnej sťažnosti** v tej istej lehote proti tomuto rozsudku, ak sa rozhodlo o

1. správnej žalobe, ak žalovaným orgánom verejnej správy je správca dane alebo orgán verejnej správy, ktorý rozhodol o riadnom opravnom prostriedku podanom voči rozhodnutiu alebo opatreniu správcu dane,
2. správnej žalobe, ak žalovaným orgánom verejnej správy je Úrad pre verejné obstarávanie, ktorý rozhodol vo veciach týkajúcich sa výkonu dohľadu nad verejným obstarávaním,
3. správnej žalobe vo veciach správneho trestania,
4. správnej žalobe vo veciach administratívneho vyhostenia.

Rozsudok krajského súdu o správnej žalobe **vo veciach zaistenia** nadobúda právoplatnosť **uplynutím lehoty siedmich dní** od doručenia rozsudku alebo **podaním kasačnej** sťažnosti v tej istej lehote proti tomuto rozsudku.

Výrok právoplatného rozsudku je záväzný pre účastníkov konania, osoby zúčastnené na konaní, zainteresovanú verejnosť a pre orgány verejnej moci.

Len čo sa o veci právoplatne rozhodlo, nemôže sa prejednávať a rozhodovať znova. **VZNIKÁ PREKÁŽKA *RES IUDICATA.***

Rozsudok je **vykonateľný**, len čo uplynie lehota na splnenie povinnosti, ktorú správny súd vo výroku určil, inak jeho právoplatnosťou. Rozsudok kasačného súdu vo veciach zaistenia nadobúda právoplatnosť a vykonateľnosť dňom jeho vyhlásenia.

**OPRAVNÉ PROSTRIEDKY**

**Kasačná sťažnosť § 438**

Kasačnou sťažnosťou možno napadnúť právoplatné rozhodnutie krajského súdu. O kasačnej sťažnosti rozhoduje **senát najvyššieho súdu** a vo veciach ustanovených v § 22 ods. 1 **veľký senát najvyššieho súdu** (ďalej len „kasačný súd“). Ide **MIMORIADNY OPRAVNÝ** **PROSTRIEDOK** (pretože sa podáva proti právoplatnému rozhodnutiu). V kasačnej sťažnosti nemožno uplatňovať nové skutočnosti a dôkazy okrem skutočností a dôkazov na preukázanie prípustnosti a včasnosti podanej kasačnej sťažnosti.

Kasačná sťažnosť **je prípustná proti každému právoplatnému rozhodnutiu krajského súdu**, ak tento zákon neustanovuje inak a môže ju podať

* 1. **účastník konania**,
  2. **osoba zúčastnená na konan**í podľa § 41 ods. 2, ak bolo rozhodnuté v ich neprospech, a
  3. **generálny prokurátor** proti rozhodnutiu správneho súdu vydanému v konaní, do ktorého bol prokurátor oprávnený vstúpiť, ale nevstúpil.

Kasačnú sťažnosť môže podať aj **ten, kto tvrdí, že mal byť účastníkom konania** a krajský súd s ním ako s účastníkom konania nekonal (ďalej len „opomenutý sťažovateľ“).

Ak mohlo dôjsť k stretu záujmov podľa § 319 ods. 2, § 343 ods. 2, § 354 ods. 2 a § 363 ods. 2, kasačnú sťažnosť môže za obec, mesto, mestskú časť alebo samosprávny kraj podať aj **zastupiteľstvo**, ak o tom rozhodne uznesením.

**Dôvody podania kasačnej sťažnosti – § 440 SSP**

**LEHOTA**

Kasačná sťažnosť musí byť podaná v lehote **jedného mesiaca** od doručenia rozhodnutia krajského súdu oprávnenému subjektu, ak tento zákon neustanovuje inak. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy.

Lehota na podanie kasačnej sťažnosti je

* 1. **30 dní** od doručenia rozhodnutia krajského súdu v prípadoch uvedených v § 145 ods. 2,[[1]](#footnote-1))
  2. **7 dní** od doručenia rozhodnutia krajského súdu v konaní o správnej žalobe vo veciach zaistenia.

Opomenutý sťažovateľ musí podať kasačnú sťažnosť v lehote **jedného mesiaca** odo dňa, keď sa o rozhodnutí krajského súdu dozvedel, najneskôr v lehote troch mesiacov od právoplatnosti rozhodnutia krajského súdu.

V kasačnej sťažnosti sa musí okrem všeobecných náležitostí podania podľa § 57 uviesť

1. označenie napadnutého rozhodnutia,
2. údaj, kedy napadnuté rozhodnutie bolo sťažovateľovi doručené,
3. opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“),
4. návrh výroku rozhodnutia (sťažnostný návrh).

Kasačná sťažnosť **nemá odkladný účinok**, ak tento zákon neustanovuje inak.

Kasačná sťažnosť **má odkladný účinok**, ak

* 1. bola podaná proti rozhodnutiu krajského súdu vo veci samej vydanému v konaní o správnej žalobe alebo žalobe proti inému zásahu, ak žalovaným orgánom verejnej správy je správca dane alebo orgán verejnej správy, ktorý rozhodol o riadnom opravnom prostriedku podanom proti rozhodnutiu alebo opatreniu správcu dane,
  2. bola podaná proti rozhodnutiu krajského súdu vo veci samej vydanému v konaní o správnej žalobe, ak žalovaným orgánom verejnej správy je Úrad pre verejné obstarávanie, ktorý rozhodol vo veciach týkajúcich sa výkonu dohľadu nad verejným obstarávaním,
  3. bola podaná proti rozhodnutiu krajského súdu vo veci samej vydanému v konaní o správnej žalobe vo veciach správneho trestania,
  4. bola podaná proti rozhodnutiu krajského súdu vo veci samej vydanému v konaní o správnej žalobe vo veciach zaistenia a administratívneho vyhostenia.

Kasačný súd **môže na návrh sťažovateľa** alebo opomenutého sťažovateľa uznesením priznať kasačnej sťažnosti odkladný účinok, ak by právnymi následkami napadnutého rozhodnutia krajského súdu hrozila závažná ujma a priznanie odkladného účinku nie je v rozpore s verejným záujmom.

**ÚČASTNÍCI**

Účastníkom konania o kasačnej sťažnosti je ten, kto podal kasačnú sťažnosť, a tí, ktorí boli účastníkmi konania pred krajským súdom, v ktorom bolo vydané napadnuté rozhodnutie.

**Postup krajského súdu po podaní kasačnej sťažnosti**

Krajský súd **doručí kasačnú sťažnosť všetkým účastníkom konania** s výzvou, aby sa vyjadrili k jej obsahu v lehote nie kratšej ako 15 dní, s poučením, že inak sa bude konať bez ich vyjadrenia. Po uplynutí lehôt podľa § 450 krajský súd predloží kasačnému súdu kasačnú sťažnosť, vyjadrenia, ak boli podané, príslušný súdny spis a administratívne spisy, prípadne ďalšie doklady, ktoré považuje za potrebné na rozhodnutie vo veci.

Kasačný súd **je viazaný rozsahom kasačnej sťažnosti**; to neplatí, ak od rozhodnutia o napadnutom výroku závisí výrok, ktorý kasačnou sťažnosťou nebol dotknutý. Kasačný súd je **viazaný sťažnostnými bodmi**; to neplatí, ak napadnuté rozhodnutie bolo vydané v konaní, v ktorom krajský súd nebol viazaný žalobnými bodmi. Na dôvody, ktoré účastník konania uviedol až po uplynutí lehoty na podanie kasačnej sťažnosti, kasačný súd neprihliada. Kasačný súd **nie je viazaný sťažnostným návrhom**.

Na rozhodnutie kasačného súdu je rozhodujúci stav v čase právoplatnosti napadnutého rozhodnutia krajského súdu. Kasačný súd rozhodne o kasačnej sťažnosti **spravidla bez pojednávania**; pojednávanie môže nariadiť, ak to považuje za potrebné.

**Rozhodnutie o kasačnej stažnosti**

Kasačný súd rozhoduje

* 1. **rozsudkom** – ak bola kasačná sťažnosť podaná proti rozsudku krajského súdu, ak SSP neustanovuje inak,
  2. **uznesením** – ak bola kasačná sťažnosť podaná proti uzneseniu krajského súdu

Kasačný súd rozhodne do

1. **60 dní** od predloženia veci krajským súdom o kasačnej sťažnosti podanej proti rozhodnutiu krajského súdu, ktoré sa týkalo správnej žaloby podanej proti rozhodnutiu alebo opatreniu vo veciach azylu
2. do **7 dní** od predloženia veci krajským súdom O kasačnej sťažnosti podanej proti rozhodnutiu krajského súdu, ktoré sa týkalo správnej žaloby podanej proti rozhodnutiu, ktorým bola zamietnutá žiadosť o poskytnutie dočasného útočiska, proti rozhodnutiu o zrušení poskytovania dočasného útočiska podľa osobitného predpisu alebo proti rozhodnutiu vo veciach zaistenia rozhodne

Kasačný súd

1. **odmietne** kasačnú sťažnosť ako neprípustnú, ak
2. bola podaná oneskorene,
3. bola podaná neoprávnenou osobou,
4. smeruje proti rozhodnutiu, proti ktorému kasačná sťažnosť nie je prípustná,
5. neboli splnené podmienky procesného zastúpenia podľa § 449,
6. nemá náležitosti ustanovené týmto zákonom, bol dodržaný postup podľa § 450 ods. 1 a nejde o prípady podľa § 449 ods. 2 písm. b) a c).
7. **zastaví** konanie, ak došlo k späťvzatiu kasačnej sťažnosti,
8. **zamietne** kasačnú sťažnosť, ak po preskúmaní zistí, že nie je dôvodná,
9. **zruší** napadnute rozhodnutie a podľa povahy **vráti** vec krajskému súdu na ďalšie konanie alebo konanie zastaví, prípadne vec postúpi orgánu, do ktorého pôsobnosti patrí
10. **zmení** rozhodnutie krajského súdu tak, že **zruší** rozhodnutie orgánu verejnej správy a vec mu **vráti** na ďalšie konanie

**Žaloba na obnovu konania**

Ide o mimoriadny opravný prostriedok, pretože sa podáva proti právoplatnému rozhodnutiu správneho súdu. **Nemá devolutívne účinky**.

Žalobou na obnovu konania možno napadnúť právoplatné rozhodnutie správneho súdu, ak

1. bolo rozhodnuté v neprospech účastníka konania v dôsledku trestného činu sudcu, iného účastníka konania alebo osoby zúčastnenej na konaní,
2. Európsky súd pre ľudské práva rozhodol alebo dospel vo svojom rozsudku k záveru, že rozhodnutím správneho súdu alebo konaním, ktoré mu predchádzalo, boli porušené základné ľudské práva alebo slobody účastníka konania a závažné dôsledky tohto porušenia neboli odstránené priznaným primeraným zadosťučinením,
3. rozhodnutie správneho súdu je v rozpore s rozhodnutím Súdneho dvora Európskej únie, Rady Európskej únie alebo Komisie, ktoré je pre účastníkov konania záväzné.

Žaloba na obnovu konania **nie je prípustná** proti

1. rozhodnutiu kasačného súdu okrem rozhodnutia, ktorým kasačný súd rozhodnutie krajského súdu zmenil tak, že zrušil rozhodnutie orgánu verejnej správy a vec mu vrátil na ďalšie konanie (§ 462 ods. 2),
2. rozhodnutiu správneho súdu, ktorého zmenu alebo zrušenie možno dosiahnuť inak.

Žalobu na obnovu konania môže podať účastník konania a osoba zúčastnená na konaní podľa § 41 ods. 2 SSP, v ktorých neprospech bolo rozhodnutie vydané, a generálny prokurátor, ak bol prokurátor oprávnený vstúpiť do konania, ale nevstúpil ( § 47 ods. 4 SSP)

**Lehota a miesto na podanie žaloby na obnovu konania**

Žaloba na obnovu konania musí byť podaná na správnom súde, ktorý napadnuté rozhodnutie vydal **v lehote troch mesiacov**, odkedy sa ten, kto podal žalobu na obnovu konania, dozvedel o dôvode obnovy, alebo odo dňa, keď ho mohol uplatniť. **Zmeškanie lehoty nemožno odpustiť**.

**Náležitosti žaloby na obnovu konania**

V žalobe na obnovu konania sa musí okrem všeobecných náležitostí podania podľa § 57 SSP uviesť

1. označenie rozhodnutia, proti ktorému smeruje,
2. rozsah, v akom sa rozhodnutie napáda,
3. dôvod obnovy,
4. skutočnosti, ktoré svedčia o tom, že žaloba je podaná včas,
5. dôkazy, ktorými sa má dôvodnosť žaloby preukázať,
6. žalobný návrh.

Účastníkom konania je **ten, kto podal žalobu na obnovu konania**, a **tí, ktorí boli účastníkmi konania pred správnym súdom**, proti ktorého rozhodnutiu žaloba na obnovu konania smeruje.

**Správny súd je viazaný rozsahom žaloby na obnovu konania.** Dôvodmi žaloby na obnovu konania je správny súd viazaný okrem prípadov, keď nie je viazaný žalobnými bodmi. Rozsah, v akom sa rozhodnutie napáda, možno rozšíriť a dôvody obnovy konania možno meniť len počas trvania lehoty na podanie žaloby na obnovu konania.

**I. Konanie o žalobe na obnovu konania**

Na konanie o žalobe na obnovu konania sa primerane použijú ustanovenia druhej časti SSP.

Žalobu na obnovu konania prejedná správny súd, ktorý o veci rozhodoval. Ak bolo pôvodné konanie skončené rozhodnutím kasačného súdu podľa [*§ 462 ods. 2*](https://www.slov-lex.sk/pravne-predpisy/SK/ZZ/2015/162/20160701#paragraf-462.odsek-2),[[2]](#footnote-2) prejedná žalobu na obnovu konania krajský súd, ktorého rozhodnutie bolo kasačným súdom zmenené.

Správny súd môže na návrh žalobcu z dôvodu hodného osobitného zreteľa priznať žalobe na obnovu konania odkladný účinok vo vzťahu k

1. napadnutému rozhodnutiu správneho súdu alebo
2. napadnutému rozhodnutiu orgánu verejnej správy alebo opatreniu orgánu verejnej správy.

**Rozhodnutie o žalobe na obnovu konania**

Správny súd žalobu na obnovu konania uznesením **odmietne**, ak

1. bola podaná oneskorene,
2. bola podaná neoprávnenou osobou,
3. smeruje proti rozhodnutiu, proti ktorému nie je prípustná,
4. nemá náležitosti ustanovené týmto zákonom a nejde o žalobu na obnovu konania o správnej žalobe v sociálnych veciach, alebo o správnych žalobách vo veciach azylu, zaistenia a administratívneho vyhostenia,
5. je zjavne nedôvodná.

Ak správny súd žalobu na obnovu konania neodmietne, rozsudkom rozhodne, či obnovu konania **povolí** alebo **zamietne**.

Právoplatnosťou rozsudku o povolení obnovy konania sa odkladajú právne účinky napadnutého rozhodnutia správneho súdu a právne účinky rozhodnutia alebo opatrenia orgánu verejnej správy, ak boli odložené v pôvodnom súdnom konaní zo zákona alebo na základe rozhodnutia správneho súdu.

**II. Postup po povolení obnovy konania**

Ak rozhodnutie o povolení obnovy konania nadobudne právoplatnosť, správny súd bez ďalšieho návrhu vec znova prejedná. Pritom prihliadne na všetko, čo vyšlo najavo tak pri pôvodnom konaní, ako aj pri prejednávaní obnovy.

Správny súd zamietne rozsudkom návrh na zmenu napadnutého rozhodnutia alebo rozhodnutie vo veci samej zmení, nové rozhodnutie nahradí pôvodné rozhodnutie

1. ) § 145 ods. 2 Rozsudok krajského súdu nadobúda právoplatnosť uplynutím lehoty 30 dní od doručenia rozsudku alebo podaním kasačnej sťažnosti v tej istej lehote proti tomuto rozsudku, ak sa rozhodlo o

   a) správnej žalobe, ak žalovaným orgánom verejnej správy je správca dane alebo orgán verejnej správy, ktorý rozhodol o riadnom opravnom prostriedku podanom voči rozhodnutiu alebo opatreniu správcu dane,

   b) správnej žalobe, ak žalovaným orgánom verejnej správy je Úrad pre verejné obstarávanie, ktorý rozhodol vo veciach týkajúcich sa výkonu dohľadu nad verejným obstarávaním,

   c) správnej žalobe vo veciach správneho trestania,

   d) správnej žalobe vo veciach administratívneho vyhostenia. [↑](#footnote-ref-1)
2. § 462 ods. 2: Ak kasačný súd dospeje k záveru, že napadnuté rozhodnutie orgánu verejnej správy nie je v súlade so zákonom, a krajský súd žalobu zamietol, môže rozhodnutie krajského súdu zmeniť tak, že zruší rozhodnutie orgánu verejnej správy a vec mu vráti na ďalšie konanie. [↑](#footnote-ref-2)